b'\n_START_ARTICLE_\n\xc5\xbdupnija\n_START_PARAGRAPH_\n\xc5\xbdupnija, starej\xc5\xa1i izraz fara ali duhovnija, tudi cerkvena ob\xc4\x8dina ali tudi \xc5\xbeupnijska cerkev je v Rimskokatoli\xc5\xa1ki Cerkvi ob\xc4\x8destvo vernikov ter temeljna cerkvenopravna enota, ki jo vodi \xc5\xbeupnik. Verniki, ki jo pripadajo, se imenujejo \xc5\xbeupljani (starej\xc5\xa1i izraz farani)._NEWLINE_Izraz \xc5\xbeupnija slu\xc5\xbei tudi za oznako ozemlja, ki ji pripada. Na ozemlju ene \xc5\xbeupnije je lahko ve\xc4\x8d podru\xc5\xbenic z lastno cerkvijo in sosesko. \xc5\xbdupnije, ki so na na\xc5\xa1em ozemlju nastale pred letom 1100, se imenujejo pra\xc5\xbeupnije, iz njih so nastale vse \xc5\xbeupnije pri nas. \xc5\xbdupnik (kadar deluje za\xc4\x8dasno tudi \xc5\xbeupnijski upravitelj) je zastopnik krajevnega \xc5\xa1kofa in mu je zaupana pastoralna oskrba \xc5\xbeupljanov. Ve\xc4\x8dje \xc5\xbeupnije imajo \xc5\xa1e kaplana ali vikarja, nekatere diakona. Ve\xc4\x8d \xc5\xbeupnij sestavlja dekanijo._NEWLINE_Tudi v evangeli\xc4\x8danski cerkvi je \xc5\xbeupnija, imenovana ob\xc4\x8dina pomembna enota. V Sloveniji ima Evangeli\xc4\x8danska cerkev trinajst cerkvenih ob\xc4\x8din, dvanajst jih je v Prekmurju, ena pa v Ljubljani.\n_START_SECTION_\nEtimologija besede\n_START_PARAGRAPH_\nBeseda \xc5\xbeupnija je sorodna (ima skupen besedni koren) z izrazi, kot so hrva\xc5\xa1ka \xc5\xbeupa, \xc5\xbeupanija, \xc5\xbeupan, ban, pan, kagan, bajan. Gre za zgodovinske izraze, ki izvirajo iz zgodnjega srednjega veka ali tudi \xc5\xa1e dlje v preteklost, pojavljajo pa se predvsem na prostranem prodro\xc4\x8dju Panonske ni\xc5\xbeine in \xc5\xa1ir\xc5\xa1e - podro\xc4\x8dje zajema predvsem dr\xc5\xbeave \xc4\x8ce\xc5\xa1ko, Slova\xc5\xa1ko, Mad\xc5\xbearsko, Hrva\xc5\xa1ko, Slovenijo. Pomenijo zaklju\xc4\x8dene geografske enote neke upravne entitete oziroma njihovega vodjo. Korenino besede bi morda bilo iskati v zgodovini Avarov in pa tudi ugro-finskih Mad\xc5\xbearov (Ogrov)._NEWLINE_Sopomenka besede \xc5\xbeupnija je (cerkvena) ob\xc4\x8dina. V tem smislu Jehovove pri\xc4\x8de in nekatere druge kr\xc5\xa1\xc4\x8danske lo\xc4\x8dine \xc5\xa1e danes imenujejo svojo osnovno enoto skupnosti. Izraz ob\xc4\x8dina ali ob\xc4\x8destvo (cerkvena ob\xc4\x8dina, cerkveno ob\xc4\x8destvo) je prevod latinske besede ecclesia, ki se prevaja tudi kot cerkev.\n_START_SECTION_\nNajmanj\xc5\xa1a enota Cerkve\n_START_PARAGRAPH_\n\xc5\xbdupnija je najmanj\xc5\xa1a enota Cerkve. Njeno geografsko podro\xc4\x8dje se razprostira na podro\xc4\x8dju civilnih (politi\xc4\x8dnih) ob\xc4\x8dinah. V ve\xc4\x8djih mestih se navezujejo na dele mesta ali na mestne okraje, pa tudi na podro\xc4\x8dja diaspor ve\xc4\x8djih civilnih ob\xc4\x8din. V posameznih cerkvenih ob\xc4\x8dinah obstajajo poleg \xc5\xbeupnijskih cerkva tudi podru\xc5\xbeni\xc4\x8dne cerkve in kapele. \xc5\xbdupnija pa je lahko tudi neodvisna od kraja. Katoli\xc5\xa1ka cerkev pozna tako imenovane kategorizirane ob\xc4\x8dine z ljudmi, ki jih ve\xc5\xbeejo skupne zna\xc4\x8dilnosti (\xc5\xbeupnije z verniki, ki jih ve\xc5\xbee isti jezik)._NEWLINE_Bistveni del cerkvenega \xc5\xbeivljenja je skupno cerkveno \xc5\xbeivljenje vernikov v obiskovanju bo\xc5\xbeje slu\xc5\xbebe in skupno delo v vodenju \xc5\xbeupnije, povezanih v cerkveno \xc4\x8dlanstvo v cerkveni ob\xc4\x8dini - \xc5\xbeupniji._NEWLINE_\xc5\xbdupnijska cerkev je obi\xc4\x8dajno ve\xc4\x8dja kot podru\xc5\xbeni\xc4\x8dna, ima tudi ve\xc4\x8d opreme in ma\xc5\xa1e vsak dan. V nasprotju s podru\xc5\xbeni\xc4\x8dno ima obvezno tabernakelj z najsvetej\xc5\xa1im in krstilnik.\n_START_SECTION_\nPravni status\n_START_PARAGRAPH_\nPravni status, nadgradja in  ozna\xc4\x8ditev so podvr\xc5\xbeeni internemu cerkvenemu pravu in dr\xc5\xbeavi, kateri pripada tudi pravica do samoodlo\xc4\x8dbe. Verniki pa prosto odlo\xc4\x8dajo, kateri \xc5\xbeupniji \xc5\xbeelijo pripadati._NEWLINE_Skupno pa imajo vse cerkvene ob\xc4\x8dine - \xc5\xbeupnije dolo\xc4\x8deno pravno samostojnost, ki se pogostokrat izra\xc5\xbea ob izbiri vodstva. Na upravni ravni zdru\xc5\xbeene \xc5\xbeupnije, ozna\xc4\x8dimo kot \xc5\xbeupnijsko zdru\xc5\xbeenje._NEWLINE_V Sloveniji so odnosi dr\xc5\xbeave do verskih skupnosti urejeni z Zakonom o verskih skupnostih. Status \xc5\xbeupnije je dejanko me\xc5\xa1anica med obravnavanjem le-te delno kot dru\xc5\xa1tvo, delno kot obrt. Na primer, cena elektrike za \xc5\xbeupni\xc5\xa1\xc4\x8de je skladna s ceno za gospodinjstva, saj se privzema, da je dom duhovnika. Cerkev pa mora imeti poseben \xc5\xa1tevec in cena elektrike zanjo je vi\xc5\xa1ja, saj je skladna s ceno obrtne delavnice, to je delavnega prostora samostojnega podjetnika.'